Mann i 20-årene omkom i høyspentulykke
En mann i 20-årene omkom etter at han kom i kontakt med en høyspentlinje i Eidskog i Hedmark lørdag. – Vi mottok melding klokken 13.50 lørdag. Da hadde en lege fra luftambulansen og ambulansepersonell jobbet en tid på ulykkesstedet, men livet til mannen sto ikke til å redde, sier operasjonsleder Bård Einar Hoft i Innlandet politidistrikt. Hoft vil ikke si hvordan mannen kom i kontakt med høyspentledningen, men understreker at ulykken ikke var arbeidsrelatert. – Det skjedde i nærheten av mannens bolig. Jeg vil ikke si mer om omstendighetene rundt hendelsen, sier Hoft. Til NRK forteller Hoft at mannen klatret opp i en mast for å hente en katt, og falt ned. – Dette er en tragisk ulykke, sier operasjonslederen, som bekrefter at det var flere vitner til det som skjedde. – En venn av avdøde var til stede. Det var også avdødes kone. Hun var der ikke akkurat da hendelsen inntraff, men kom til kort tid etterpå. Ifølge politiet var høyspentledningen en vanlig høyspentlinje av den typen som bæres av master på jorder og i terreng, ikke en jernbaneledning. Operasjonslederen sier at avdøde etterlater seg et lite barn. Familien til avdøde blir ivaretatt av helsepersonell og kommunens kriseteam.
Avdødes kone var like i nærheten da ulykken skjedde, bekrefter politiet overfor VG.